***** ΚΑΝΟΝΙΣΜΟΣ (ΕΟΚ) αριθ. 3406/84 ΤΗΣ ΕΠΙΤΡΟΠΗΣ της 4ης Δεκεμβρίου 1984 που επιτρέπει, κατά την παρασκευή αφρωδών οίνων, αεριούχων οίνων ή ημιαεριούχων οίνων, τη χρησιμοποίηση οίνων οι οποίοι παρήχθησαν από σταφύλια που συγκομίστηκαν σε ορισμένες περιοχές της ζώνης Α και οι οποίοι δεν έχουν τον αλκοολικό τίτλο κατ' όγκο που απαιτείται από την κοινή οργάνωση της οινικής αγοράς Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 48 παράγραφος 6, Εκτιμώντας: ότι στις βόρειες περιοχές της αμπελουργικής ζώνης Α, οι κλιματολογικές συνθήκες υπήρξαν ιδιαίτερα δυσμενείς κατά το έτος 1984· ότι στη ζώνη αυτή παρατηρήθηκε ασυνήθιστη αύξηση των βροχοπτώσεων και έλλειψη ηλιοφάνειας· ότι εξαιτίας του γεγονότος αυτού, ορισμένο μέρος των σταφυλιών που συγκομίστηκαν δεν έφθασε τον ελάχιστο φυσικό αλκοολικό τίτλο 5 % που προβλέπεται στο άρθρο 32 παράγραφος 4 δεύτερο εδάφιο του κανονισμού (ΕΟΚ) αριθ. 337/79· ότι, προκειμένου να αποφευχθούν σημαντικές ζημίες οικονομικού χαρακτήρα για τους παραγωγούς των σταφυλιών αυτών, είναι σκόπιμο, σύμφωνα με τις διατάξεις του άρθρου 48 παράγραφος 3 στοιχείο α) δεύτερο εδάφιο του εν λόγω κανονισμού, να επιτραπεί η χρησιμοποίηση των οίνων που παρήχθησαν από τα σταφύλια αυτά για την παρασκευή αφρωδών οίνων, αεριούχων οίνων ή ημιαεριούχων οίνων· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Μέχρι το τέλος της αμπελουργικής περιόδου 1984/85, είναι δυνατόν να χρησιμοποιούνται για την παρασκευή αφρωδών οίνων ή αεριούχων οίνων, των οποίων ο κτηθείς τίτλος κατ' όγκο δεν είναι κατώτερος από 8,5 %, καθώς και για την παρασκευή ημιαεριούχων οίνων, οίνοι οι οποίοι έχουν αλκοολικό τίτλο μεταξύ 4,5 % και 5 % κατ' όγκο και οι οποίοι παρήχθησαν από σταφύλια των οποίων η συγκομιδή έγινε στις ακόλουθες περιοχές της αμπελουργικής ζώνης Α: Ahr, Mittelrhein, Rheingau, Mosel-Saar-Ruwer, Nahe. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 4 Δεκεμβρίου 1984.

[Source: multi_eurlex | Tokens: 2266]